দ্য মিস্টিরিয়াস বেনেডিক্ট সোসাইটি অ্যান্ড দ্য প্রিজনার্স ডিলেমা

"দ্য মিস্টিরিয়াস বেনেডিক্ট সোসাইটি অ্যান্ড দ্য প্রিজনার্স ডিলেমা" ২০০৯ সালে প্রকাশিত একটি শিশুতোষ উপন্যাস; যার লেখক ট্রেন্টন লি স্টুয়ার্ট এবং সচিত্রীকারক ডায়ানা সুডিকা। এক দশক ধরে এটি মিস্টিরিয়াস বেনেডিক্ট সোসাইটি ধারাবাহিকের তৃতীয় এবং শেষ বই ছিল; তবে ২০১৯ সালে আরেকটি নতুন অ্যাডভেঞ্চার প্রকাশিত হয়।

 সারসংক্ষেপ 
মিস্টিরিয়াস বেনেডিক্ট সোসাইটি ধারাবাহিকের তৃতীয় কিস্তিতে রেনি, স্টিকি, কেট, কনস্ট্যান্স এবং অন্যান্য প্রিয়জনরা মিস্টার বেনেডিক্টের কড়া নিরাপত্তাবেষ্টিত বাড়িতে আটকা পড়ে। খলনায়ক মিস্টার কার্টেন এখনও পলাতক; সে হন্যে হয়ে হুইস্পারার যন্ত্রটি খুঁজে বেড়াচ্ছে, যাতে সে দূর থেকে মানুষের মন নিয়ন্ত্রণ করতে পারে—যেটা এখন মিস্টার বেনেডিক্টের হেফাজতে আছে। মিস্টার প্রেসিয়াস (দ্য পেরিলাস জার্নিতে শর্টকাট জাহাজে থাকা 'বুলফ্রগ'–দের একজন) নামে এক ব্যবসায়ী ভুয়া নথিপত্র নিয়ে হাজির হয়ে নিজেকে কনস্ট্যান্সের বাবা দাবি করলে মিস্টার বেনেডিক্ট কনস্ট্যান্সের নাতিদীর্ঘ জীবনের অতীত উন্মোচন করতে হুইস্পারার ব্যবহার করতে বাধ্য হন। অবশেষে যখন জানা যায় যে সে আসলে অনাথ, তখন বিচলিত ও বিভ্রান্ত কনস্ট্যান্স বাড়ি থেকে পালিয়ে যায়। বাড়িশুদ্ধ লোক তার পিছু নেয়। ঠিক এই সুযোগটাই দরকার ছিল মিস্টার কার্টেন এবং তার লোকদের হুইস্পারার চুরি করে তাদের শয়তানি পরিকল্পনা বাস্তবায়ন করার জন্য। স্বভাবতই মিস্টিরিয়াস বেনেডিক্ট সোসাইটির বাকি সদস্যরা শীঘ্রই কার্টেনকে খুঁজে বের করার অভিযানে নেমে পড়ে।

অনতিকাল পরেই রেনি কয়েকটি বার্তা পায় যার মাধ্যমে তাকে একটি কোড নম্বর জানানো হয়। সে বুঝতে পারে যে এটি একটি লাইব্রেরির কোড নম্বর; স্টিকি তাদের বলে যে ওই বইটির একমাত্র কপিটি একটি লাইব্রেরিতে রয়েছে। তারা কনস্ট্যান্সকে খুঁজে পায় এবং হুইস্পারার কোথায় আছে তার একটি সম্ভাব্য সূত্রও পায়, কিন্তু পরে বোঝা যায় সেটি আসলে ছিল একটি ফাঁদ। মিস্টার কার্টেন তাদের বন্দি করে ফেলেন। এরপর তাদের একটি নির্মাণাধীন ভবনস্থ কারাগারে নিয়ে যাওয়া হয়। কেট বেশ কয়েকবার পালানোর চেষ্টা করে কিন্তু সফল হয় না। অবশেষে তাদের প্রিয়জনরা তাদের উদ্ধার করতে আসে, বিশেষ করে মিলিগান, যে মিস্টার কার্টেনের "টেন ম্যান" দলের নেতা ম্যাকক্র্যাকেনের সাথে লড়াই করে। পরাজয় নিশ্চিত জেনে মিস্টার কার্টেন আত্মহত্যার চেষ্টা করেন, কিন্তু এস.কিউ. মমতার টানে তাকে বাধা দেয়। শেষ পর্যন্ত মিস্টার কার্টেনকে গ্রেপ্তার করা হয় এবং তাকে কারাগারে পাঠানো হয়। মিলিগান অবসর গ্রহণ করে, মিস্টার বেনেডিক্ট কনস্ট্যান্সকে দত্তক নেন এবং পরিবারগুলি মিস্টার বেনেডিক্টের বাড়ির প্রথম এবং দ্বিতীয় তলায় বসতি স্থাপন করে। (যদিও স্টিকি রাস্তার ওপারের বাড়িতে থাকে) মিস্টার বেনেডিক্ট হুইস্পারার যন্ত্রটি নিষ্ক্রিয় করে দেন। কনস্ট্যান্সের বিশেষ প্রতিভার কল্যাণে মি. বেনেডিক্টের নিদ্রারোগ সেরে যায়।

 চরিত্র 
 রেনার্ড "রেনি" মালডুন বারো বছর বয়সী একটি ছেলে। সে তার শিক্ষিকা এবং পালক মা মিস পেরুমলের সাথে থাকে, যিনি তাকে তামিল ভাষা শেখাচ্ছেন। অসাধারণ মেধাবী রেনি সবসময় কোনো বিষয়ের অন্তর্নিহিত অর্থ অন্বেষণ করে, পর্যবেক্ষণ করে ও প্রশ্ন তোলে এবং পরিস্থিতির মধ্যে থাকা কোনো "ধাঁধা" খুঁজে বের করে বেশিরভাগ বাধা অতিক্রম করে। রেনি হালকা বাদামী চুল, হালকা ফ্যাকাশে রঙ, সাধারণ পোশাক এবং গড়পড়তা উচ্চতার নেহাতই সাদামাটা চেহারার একটি ছেলে। কুখ্যাত লেড্রোপথা কার্টেনের অপহরণের হুমকি এবং তার থেকে অন্যান্য বিপদের আশঙ্কায় সরকার তাদের চার শিশুকে লুকিয়ে রাখার নির্দেশ দেয়; তাই সে তার মা এবং বন্ধু কনস্ট্যান্স, স্টিকি এবং কেটের সাথে মি. বেনেডিক্টের বাড়িতে বসবাস করে। সে কেট এবং স্টিকির তুলনায় কনস্ট্যান্সকে ভালো সামলাতে পারে।
 জর্জ "স্টিকি" ওয়াশিংটনও বারো বছর বয়সী একটি ছেলে। তার চরিত্রের প্রধান বৈশিষ্ট্য হলো তার বুদ্ধিমত্তা এবং সে যা পড়ে তা মনে রাখার ক্ষমতা। এই জন্যই তার ডাকনাম হচ্ছে স্টিকি, কারণ সবকিছুই তার মাথায় গেঁথে থাকে। সে তার আসল নাম জর্জ ওয়াশিংটনের চেয়ে এই ডাকনামটিই বেশি পছন্দ করে। তার বাবা-মা আর তাকে ভালোবাসে না মনে করে স্টিকি বাড়ি থেকে পালিয়ে যায় এবং একটি নদীর ধারে বাস করে। যদিও এখন সে তার বাবা-মায়ের সাথে মি. বেনেডিক্টের বাড়িতে থাকে। তার ত্বক তামাটে রঙের এবং তার মাথায় টাক পড়ে গেছে, কারণ সে নিজেকে ছদ্মবেশে রাখতে কেশনাশক ব্যবহার করত। ঘাবড়ে গেলে স্টিকির নিজের চশমা পরিষ্কার করার বদ অভ্যাস আছে। স্টিকির পালিয়ে যাওয়ার আরেকটি কারণ ছিল তার মস্তিষ্কের প্রতিযোগিতা থেকে বিশ্রামের প্রয়োজন ছিল, আর তার বাবা-মা তাকে টাকা রোজগার করার জন্য কাজ করতে বাধ্য করছিলেন। তাকে খুঁজে বের করতে গিয়ে তার পরিবার প্রচুর অর্থ ব্যয় করে ফেলে, যার ফলে তারা খুব দরিদ্র হয়ে পড়ে। তার মা এখন হুইলচেয়ার ব্যাবহার করেন এবং তার বাবা খুব বেশি কথা বলেন না।
 কেট "দ্য গ্রেট কেট ওয়েদার মেশিন" ওয়েদারল চৌদ্দ বছর বয়সী একটি প্রাণবন্ত মেয়ে। ছোটবেলায় তার মা মারা গেলে এবং বাবা তাকে ছেড়ে চলে গেলে সে অনাথ হয়ে পড়ে। পরে সে জানতে পারে যে মি. বেনেডিক্টের গুপ্তচর মিলিগানই তার বাবা; এরপর থেকে সে তার সাথে একটি খামারে থাকত, যতক্ষণ না তাদের আত্মগোপন করতে হয়। কেট যেকোন দ্বন্দ্বে সহজ ও সংক্ষিপ্ত পথ খুঁজে বের করতে পটু। সে সবসময় একটি লাল ধাতব বালতি সাথে রাখে, যাতে অনেক প্রয়োজনীয় জিনিস থাকে যা তাকে বাধা অতিক্রম করতে এবং ধরা পড়া থেকে বাঁচতে সাহায্য করে। তার ম্যাজ (হার ম্যাজেস্ট্রি দ্য কুইন–এর সংক্ষিপ্ত রূপ) নামে একটি প্রশিক্ষিত পেরেগ্রিন বাজপাখি আছে। তার বালতিতে সবসময় একটি সুইস আর্মি ছুরি এবং একগাছা দড়ি থাকে। সে শারীরিকভাবে অত্যন্ত সক্ষম এবং প্রায় নির্ভীক; প্রায়ই সে কোনো কিছু করার আগে দ্বিতীয়বার চিন্তা না করেই কাজে ঝাঁপিয়ে পড়ে। তার দীর্ঘ, সোনালি চুল এবং হালকা নীল চোখ রয়েছে।
 কনস্ট্যান্স কনট্রায়ার এই দলের চতুর্থ শিশু। তার বয়স মোটে তিন বছর। চারজনের মধ্যে সে সবার ছোট। ধারাবাহিকের প্রথম উপন্যাস (দ্য মিস্টিরিয়াস বেনেডিক্ট সোসাইটি)–র শেষে মি. বেনেডিক্ট তাকে দত্তক নেওয়ার সিদ্ধান্ত নেন। যদিও প্রথম দিকে তার কোনও বিশেষ ক্ষমতা আছে বলে মনে হয় না, কিন্তু শেষমেশ তার সাহস, জেদ এবং খুঁটিনাটি বিষয়ের প্রতি তীক্ষ্ণ মনোযোগ একটি দুর্দান্ত সম্পদ হিসাবে প্রমাণিত হয়। প্রায় দুই বছর বয়সে থেকেই তার পড়া, লেখা এবং কথা বলার ক্ষমতা ছিল বলে বর্ণনা করা হয়েছে। কনস্ট্যান্সও এক অনাথ শিশু; তার বাবা-মা ট্রেন দুর্ঘটনায় মারা যান এবং খুব অল্প বয়সে সে একা হয়ে পড়ে একটি লাইব্রেরির স্টোরেজ রুমে থাকতে শুরু করে। কনস্ট্যান্স যেকোন বিষয়ের অন্তর্নিহিত প্যাটার্ন সনাক্ত করতে পারে। যদিও আপাতদৃষ্টিতে মনে হতে পারে যে তার ভবিষ্যৎবাণী করার ক্ষমতা আছে, কনস্ট্যান্স কেবলমাত্র প্যাটার্ন শনাক্ত করার মাধ্যমে নিজের অজান্তেই নিকট ভবিষ্যতের আন্দাজ করে ফেলে। তার ধূসর সোনালি চুল এবং স্বচ্ছ নীল চোখ রয়েছে। কনস্ট্যান্সের অল্প বয়স তার ঘন ঘন ঘুমানো এবং জেদের ব্যাখ্যা দেয়। কনস্ট্যান্সের অন্যান্য ক্ষমতাও রয়েছে, যেমন অতীন্দ্রিয় উপলব্ধি এবং মানুষের মন পরিবর্তন করার ক্ষমতা। কিন্তু অন্যের মন পরিবর্তন করলে তার মস্তিষ্কের উপর ভীষণ চাপ পড়ে এবং সে খুব অসুস্থ হয়ে পড়ে, তখন তাকে দেখে মনে হয় যেন তার জ্বর হয়েছে (বা আরও খারাপ কিছু)।
 মি. নিকোলাস বেনেডিক্ট মধ্যবয়স্কের চেয়ে কিঞ্চিৎ বেশি বয়সী একজন ব্যক্তি, যিনি পরবর্তীতে রহস্যময় বেনেডিক্ট সোসাইটি গঠনকারী শিশুদের একত্র করেন। তিনি তার অভিন্ন যমজ ভাই লেড্রোপথা কার্টেনের পরিকল্পনা আবিষ্কার করেছিলেন। জন্মের পরপরই তাদের বাবা-মা মারা যাওয়ার কারণে দুই ভাই আলাদা হয়ে গিয়েছিল। তবে তার কোনা সহকর্মী এই কথা বিশ্বাস করেনি, উল্টে তাকে পাগল বলে অভিহিত করেছে। মি. বেনেডিক্ট নিদ্রারোগে ভুগছেন; যার ফলে তীব্র আবেগ (সাধারণত হাসির সময়) অনুভব করার সময় তিনি ঘুমিয়ে পড়েন। তবে কনস্ট্যান্স কনট্রায়ার তার ক্ষমতা ব্যবহার করে তার নিদ্রারোগ নিরাময় করে।
 মি. লেড্রোপথা কার্টেন হলেন মি. বেনেডিক্টের দুষ্ট যমজ ভাই। তিনি রূপালি চশমা ও সবুজ প্লেড কাপড়ের স্যুট পরেন এবং সাধারণত মোটরচালিত হুইলচেয়ারে চলাফেরা করেন। তার ভাইয়ের মতো তিনিও নিদ্রারোগে ভুগছেন, তবে তার রোগের প্রকোপ শুরু হয় রাগের মাধ্যমে, যেখানে মি. বেনেডিক্টের ক্ষেত্রে তা হয় হাসিতে।
 রোন্ডা কাজেম্বে হলো মি. বেনেডিক্টের দত্তক কন্যা। সে জাতিতে জাম্বীয় এবং ছোটবেলায় বেম্বি ভাষায় কথা বলত। নাম্বার টুর (নিচে বর্ণনা করা হয়েছে) মতো রোন্ডাও মি. বেনেডিক্টের একজন সহকারী।
 নাম্বার টু মি. বেনেডিক্টের সহকারী এবং দত্তক কন্যা। সে খুব বেশি ঘুমায় না, তাই তার প্রচুর খাবার খাওয়ার প্রয়োজন হয়। এই বইতে কনস্ট্যান্স কৌশলে তাকে তার আসল নাম (পেন্সিলা) প্রকাশ করতে বাধ্য করে। তার লাল চুল, গায়ের হলুদ রঙ এবং সবসময় হলুদ পোশাক পরার অভ্যাসের কারণে তাকে অনেকটা একটা পেন্সিলের মতোই দেখতে লাগত।
 মিলিগান ছিল একজন গুপ্তচর, যাকে মিস্টার কার্টেন বন্দী করেন। যদিও মিস্টার কার্টেন তার স্মৃতি মুছে ফেলেন, তবুও সে বন্দিদশা থেকে পালাতে সক্ষম হয় এবং অবশেষে মিস্টার বেনেডিক্টের দেহরক্ষী হয়ে ওঠে। তবে যখন চার শিশু বিপদে পড়ে এবং তার জন্য তাদের বাঁচানো অতি প্রয়োজনীয় হয়ে ওঠে, তখন তার স্মৃতি ফিরে আসে এবং জানা যায় সে আসলে কেটের বাবা। মিলিগান টেন ম্যানদের থেকে নিজেকে এবং অন্যদের রক্ষা করার জন্য অতি কুশলতার সাথে একটি ট্রাঙ্কুলাইজার বন্দুক ব্যবহার করে। শিশুদের বাঁচাতে এবং মিস্টার কার্টেনকে পরাজিত করার লড়াইয়ে তাদের এগিয়ে রাখতে, মিলিগান ম্যাকক্র্যাকেনের উপর ঝাঁপিয়ে পড়ে (একটি তিন তলা ভবন থেকে)।
 এস.কিউ. পেডালিয়ান হলো মি. লেড্রোপথা কার্টেনের ব্যক্তিগত সহকারী। যদিও সে স্বল্পবুদ্ধিসম্পন্ন এক অনাথ মাত্র, তবুও তার হৃদয় খুবই দয়ালু। এই বইয়ে সে বুঝতে পারে যে মি. কার্টেন তার মাথা থেকে মি. কার্টেনের হুইস্পারারকে মন্দ কাজের ব্যবহার করার স্মৃতি মুছে ফেলেছিলেন। যখন মি. কার্টেন তাকে মিস্টিরিয়াস বেনেডিক্ট সোসাইটির সদস্যদের ক্ষতি করতে এবং তাদের বন্দী করতে নির্দেশ দেন, তখন সে তা অমান্য করে, কারণ সে চায় না যে মি. কার্টেন মুক্ত হয়ে তার মন্দ কাজ চালিয়ে যান। অন্তিমে এস.কিউ. মি. কার্টেনের আত্মহত্যার চেষ্টা থেকে তাকে বিরত করে তার জীবন রক্ষা করে। সে স্টোনটাউন কারাগারে প্রতিদিন তার সাথে দেখা করতে যায়।
 মোচো ব্রাসোস হলো মি. বেনেডিক্টের রাঁধুনি। সে একসময় কেটের সাথে সার্কাসে কাজ করত, কিন্তু এখন সে মি. বেনেডিক্টের দলের সদস্য। শেষ বইটিতে তাকে ওয়েদারল খামারে কেট এবং মিলিগানকে সাহায্য করতে দেখা যায়। সে তার বিখ্যাত আপেল পাইয়ের জন্য পরিচিত।
 টেন ম্যানরা হলো মিস্টার কার্টেনের দোসর। তবে কার্টেনের জন্য ভাড়াটে সৈন্য হিসেবে বেতন নিয়ে কাজ করার বাইরে তাদের আর তেমন কোনো আনুগত্য নেই। এই বইটিতে আমরা টেন ম্যানদের দলের ছয়জন সদস্যের দেখা পাই, যাদের মধ্যে চারজনের পরিচয় আগের বইগুলোতে ইতোমধ্যেই পাওয়া গিয়েছে। ম্যাকক্র্যাকেন হলো টেন ম্যানদের নেতা এবং তাদের মধ্যে সবচেয়ে বিপজ্জনক। ক্রলিংস হলো দলের মধ্যে সবচেয়ে বেপরোয়া (তার কেবল একটি ভ্রু আছে)। গ্যারোট বেশ পেশিবহুল এবং তার ঝাঁকড়া দাড়ি রয়েছে। শার্প ঢ্যাঙা এবং চোখে চশমা পরে। এই বইটিতে আমরা টেন ম্যানদের অন্যতম অদ্ভুত সদস্য ব্লাডগিন্সের দেখা পাই। বইতে যতবার ব্লাডগিন্সের প্রসঙ্গ এসেছে, হয় তাকে তার নিজস্ব পদ্ধতিতে অসাধারণ দক্ষতা প্রদর্শন করতে দেখা যায়, নয়তো কোনো দামি জিনিস ধরে বা পড়ে থাকতে দেখা যায়।

 প্রতিক্রিয়া 
বুকিলিস্ট বিবৃত করেছে, "প্রথম বইটির মোহময় আমেজ এখানেও বজায় রয়েছে; এটি এই ধারাবাহিকের একটি যথাযোগ্য সমাপ্তি হতে পারত, তবে ধারাবাহিকের বিশাল ভক্তকূল সম্ভবত আরও নতুন কাহিনির জন্য না বলবে না।" অন্যদিকে স্কুল লাইব্রেরি জার্নাল লিখেছে, "উপন্যাসটিতে তার পূর্বসূরিদের মতো সহজ তৎপরতার অভাব রয়েছে। তবে অন্যদিকে কাহিনি আরম্ভের কৌশলটি বেশ নতুন এবং দারুণ মজার... যদি এটিই এই ধারাবাহিকের শেষ কিস্তি হয়, তবে পাঠকদের উচিত হবে রেনির মতো করেই 'অম্লমধুর অভিজ্ঞতায় অভ্যস্ত হওয়া'।" কমন সেন্স মিডিয়া লিখেছে, "কিন্তু উপন্যাসটি গতি পেতে বেশ খানিকটা সময় নেয় (প্রথম ১০০ পৃষ্ঠাকে চাইলে ২০ পৃষ্ঠায় সংকুচিত করা যেত)", এবং সাথে যোগ করেছে, "আরও কিছু চমক এবং মোড় থাকলে ভালো হতো। যদিও সহজসরল কাহিনির কারণে ভক্তরা পিছিয়ে যাবে না—এবং শেষ এক-তৃতীয়াংশে যখন উপন্যাসের গতি বাড়তে শুরু করে, তখন পাঠকরা নিশ্চিতভাবেই তাতে মগ্ন হয়ে পড়বে।"

 তথ্যসূত্র 

 অতিরিক্ত পাঠ 
 ট্রেন্টন লি স্টুয়ার্ট; দ্য মিস্টিরিয়াস বেনেডিক্ট সোসাইটি অ্যান্ড দ্য প্রিজনার্স ডিলেমা; এমটি বুকস, লিটল, ব্রাউন; ২০০৯।

 বহিঃসংযোগ 
 মিস্টিরিয়াস বেনেডিক্ট সোসাইটির ওয়েবসাইট।

বিষয়শ্রেণী:মার্কিন শিশুতোষ উপন্যাস